കെ.എസ്.ആര്.ടി.സി ജീവനക്കാരുടെ പണിമുടക്ക്, ഡിപ്പോ നിശ്ചലമായി കരുനാഗപ്പള്ളി: കെ.എസ്.ആര്.ടി.സി ഐക്യ ട്രേഡ് യൂണിയനുകള് ആഹ്വാനം ചെയ്ത 48 മണിക്കൂര് പണിമുടക്ക് ഇന്നലെ കരുനാഗപ്പള്ളി ഡിപ്പോയില് പൂര്ണമായിരുന്നു. ശമ്ബള പരിഷ്കരണം സമയബന്ധിതമായി നടപ്പാക്കുക, പെന്ഷന് സര്ക്കാര് ഏറ്റെടുക്കുക, പുതിയ കമ്ബനി സംവിധാനം ഉപേക്ഷിക്കുക, അശാസ്ത്രീയമായ ഡ്യൂട്ടി പരിഷ്ക്കരിക്കുക തുടങ്ങിയ ആവശ്യങ്ങള് ഉന്നയിച്ചായിരുന്നു പണിമുടക്ക്. ഡിപ്പോ അങ്കണത്തില് സംഘടിപ്പിച്ച യോഗം ട്രാന്സ്പോര്ട്ട് എംപ്ലോയിസ് യൂണിയന് സംസ്ഥാന വൈസ് പ്രസിഡന്റ് അനീഷ് ഉദ്ഘാടനം ചെയ്തു. പ്രദീപ് കുമാര് അദ്ധ്യക്ഷത വഹിച്ചു. അനില്കുമാര്, സതീശന് ഷിഹാബുദ്ദീന് എന്നിവര് സംസാരിച്ചു. അതേ സമയം, കെ.എസ്.ആര്.ടി.സി ജീവനക്കാരുടെ പണിമുടക്ക് യാത്രക്കാരെ സാരമായി ബാധിച്ചു. സമരം അറിയാതെ സ്റ്റാന്ഡില് എത്തിയ യാത്രക്കാര്ക്ക് മടങ്ങിപ്പോകേണ്ടി വന്നു. സ്വകാര്യ ബസുകള് ആവശ്യത്തിന് ഇല്ലാത്തതിനാല് യാത്രാക്ലേശം രൂക്ഷമായി. കെ.എസ്.ആര്.ടി.സി ബസുകളെ ആശ്രയിച്ച് സര്ക്കാര് ഓഫീസുകളില് എത്തിയിരുന്ന പലര്ക്കും ജോലിക്ക് എത്താന് കഴിയാതെ പോയി. സര്ക്കാര് ഓഫീസിന് അടുത്തുള്ളവരും സ്വന്തമായി വാഹന സൗകര്യമുള്ളവരും മാത്രമാണ് ഇന്നലെ ഓഫീസുകളില് എത്തിയത്.